和孔毅甫州名五首  其二
作者：呂陶
朝代：宋

paragraphs: 衡陽古勝郡，齊民頗淳質。
富饒幾維揚，樸静類高密。
易將誠心感，難以威勢屈。
水宿亦安枕，巖扉不施蓽。
太平得良守，條教盡歸一。
人方樂簡治，自爲宜老佚。
窮通有定數，舒卷猶古帙。
深思已詣理，達觀豈言物。
屢嘗登賓階，毎許脱朝紱。
共談海鵬志，不道塞馬失。
金聲發鏘鏘，寶肆容瑟瑟。
遂回岷山眼，未委瘴江骨。
賡詠酬真樂，聊以歌化日。
珷玞難重陳，黄玉似蒸栗。